แนวโน้ม SET วันนี้ปรับฐาน หลังทะยานแรง แนะเกาะติดงบฯ Q3 โค้งสุดท้าย
แนวโน้ม SET วันนี้ปรับฐาน หลังทะยานแรง แนะเกาะติดงบฯ Q3 โค้งสุดท้าย
แนวโน้ม SET วันนี้ปรับฐาน หลังทะยานแรง แนะเกาะติดงบฯ Q3 โค้งสุดท้าย
12 พ.ย. 2563

นายเทิดศักดิ์ ทวีธีระธรรม รองกรรมการผู้อำนวยการสายงานวิจัย บล.เอเซีย พลัส กล่าวว่า ตลาดหุ้นไทยเช้านี้มีโอกาสปรับฐานหลังจากขึ้นมามากสะท้อนปัจจัยบวกจากพัฒนาการวัคซีนต้านไวรัสโควิด-19 และผลการเลือกตั้งประธานาธิบดีสหรัฐที่นายโจ ไบเดน จากพรรคเดโมแครต ชนะการเลือกตั้งไปแล้ว
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบเล็กน้อยไม่ถึง 1% โดยช่วงนี้ให้ติดตามการทยอยประกาศผลประกอบการของบริษัทจดทะเบียนงวดไตรมาส 3/63 และรอติดตามตัวเลขผลิตภัณฑ์มวลรวมภายในประเทศ (GDP) งวดไตรมาส 3/63 ของไทยในสัปดาห์หน้า
พร้อมให้แนวรับ 1,330 จุด ส่วนแนวต้าน 1,350 จุด
ด้าน ตลาดหุ้นเอเชียปรับตัวขึ้นในเช้าวันนี้ โดยตลาดในภูมิภาคยังคงได้รับแรงหนุนจากความคืบหน้าในการพัฒนาวัคซีนต้านโควิด-19 ของบริษัทไฟเซอร์
ทั้งนี้ ดัชนี SSE Composite ตลาดหุ้นจีนเปิดวันนี้ที่ 3,344.46 จุด เพิ่มขึ้น 2.26 จุด, +0.07% ดัชนี NIKKEI 225 ตลาดหุ้นญี่ปุ่นเปิดวันนี้ที่ 25,439.35 จุด เพิ่มขึ้น 89.75 จุด, +0.35% ดัชนี HSI ตลาดหุ้นฮ่องกงเปิดวันนี้ที่ 26,409.34 จุด เพิ่มขึ้น 182.36 จุด, +0.70% ดัชนี TAIEX ตลาดหุ้นไต้หวันเปิดวันนี้ที่ 13,324.86 จุด เพิ่มขึ้น 62.67 จุด, +0.47% ดัชนี KOSPI ตลาดหุ้นเกาหลีใต้เปิดวันนี้ที่ 2,482.68 จุด ลดลง 3.19 จุด, -0.13% ดัชนี FTSE STI ตลาดหุ้นสิงคโปร์เปิดวันนี้ที่ 2,710.71 จุด ลดลง 2.57 จุด, -0.09% ดัชนี FBMKLCI ตลาดหุ้นมาเลเซียเปิดวันนี้ที่ 1,565.99 จุด ลดลง 4.09 จุด, -0.26%
ตลาดยังคงได้รับแรงหนุนหลังจากไฟเซอร์ อิงค์ บริษัทยารายใหญ่ที่สุดของสหรัฐ และ BioNTech บริษัทยาของเยอรมนี ประกาศว่า ผลการทดลองบ่งชี้ว่าวัคซีนต้านไวรัสโควิด-19 ซึ่งทั้งสองบริษัทพัฒนาร่วมกัน มีประสิทธิภาพมากกว่า 90% ในการป้องกันไวรัสสำหรับผู้ที่ไม่เคยติดเชื้อมาก่อน และบริษัทจะยื่นจดทะเบียนวัคซีนต่อสำนักงานอาหารและยาสหรัฐ (FDA) ในสัปดาห์หน้า โดยคาดว่าจะมีการผลิตวัคซีน 50 ล้านโดสภายในปีนี้ และ 1,300 ล้านโดสในปีหน้า